recursal/SuperWikiNEXT-32B huggingface dataset:
**מפלגת בוואריה** (בגרמנית: **Bayernpartei**; בראשי תיבות: **BP**) היא מפלגה גרמנית בדלנית הקוראת להפיכתה של בוואריה, המדינה הגדולה בשטחה בגרמניה, למדינה עצמאית.

המפלגה נוסדה מיד לאחר מלחמת העולם השנייה ובתחילה זכתה להצלחה מרובה בבוואריה (המדינה היחידה בה היא מתמודדת) עם 21% מהקולות הבוואריים בבחירות הכלליות בגרמניה בשנת 1949 (4.2% מכלל הקולות), הישג שזיכה אותה ב-17 מושבים בבונדסטאג. בבחירות לפרלמנט של בוואריה ב-1950 זכתה ב-18% מהקולות וב-39 מושבים, והייתה עד ל-1958 המפלגה השלישית בגודלה בבוואריה.

המפלגה ישבה בכמה ממשלות בבוואריה וחבר פרלמנט מטעמה שימש כממלא מקום ראש הממשלה. לאחר פרשת שחיתות שנחשפה ב-1962 צנחו הישגי המפלגה, וב-1966 לא הצליחה להיכנס לפרלמנט. שנה מאוחר יותר התפצלה המפלגה לשלוש מפלגות אשר שתיים מהן התפרקו מאז. המפלגה רצה בקביעות בכל מערכת בחירות בבוואריה ובגרמניה. הישגה הגדול ביותר מאז שנות הזוהר היה בבחירות למועצת האיחוד האירופי ב-1994, אז זכתה ל-1.6% מקולות הבוחרים. למפלגה, נכון לשנת 2005, 15 נציגים בשבע ערים ומחוזות בבוואריה. בבחירות הכלליות בגרמניה ב-2005 זכתה ב-35,543 קולות ולא עברה את אחוז החסימה.

למפלגת בוואריה, אשר סניפה הראשי במינכן, עמדות בנושאים שונים שאינם קשורים להיפרדות מגרמניה: למפלגה מצע "ירוק" יחסית, והיא קוראת להפסקת השימוש באנרגיה אטומית, לשיפור והרחבת התחבורה הציבורית, לאיסור על ניסויים בבעלי חיים ולשימוש במקורות אנרגיה ניתנים למיחזור. מפלגת בוואריה מגלה תמיכה במפלגות בדלניות אחרות באירופה (בסקוטלנד, חבל הבסקים, קטלוניה, קורסיקה, פלנדריה ועוד).

קישורים חיצוניים
----------------

| עיינו גם בפורטל: |
| --- |
|  | **פורטל גרמניה** |

ויקישיתוף מדיה וקבצים בנושא **מפלגת בוואריה** בוויקישיתוף
* אתר האינטרנט הרשמי של מפלגת בוואריה
* מפלגת בוואריה, ברשת החברתית פייסבוק

* מפלגת בוואריה, ברשת החברתית טוויטר

* מפלגת בוואריה, ברשת החברתית אינסטגרם

* מפלגת בוואריה, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007258330605171
* GND: 1020500-7
* LCCN: n80118048
* VIAF: 124336122
* WorldCat: lccn-n80118048

 |
פירוש נוסף ערך זה עוסק בהר בהרי אלזוורת' שבאנטארקטיקה. אם התכוונתם להר אחר באנטארקטיקה בשם זה, או להרים אחרים בשם זה, ראו הר אלן.

**הר אלן** (באנגלית: **Mount Allen**) הוא הר ברכס אוון, בחלקו הדרומי של רכס סנטינל, בהרי אלזוורת' שבאנטארקטיקה.

גובהו של ההר 3,430 מטרים מעל פני הים.

ההר ממוקם 8.3 קילומטרים דרומית מזרחית להר קראדוק שברכס אוון.

הר אלן מתנשא מעל קרחון זאלצמן שמצפון, מעל קרחון קורניקר שמדרום מזרח, מעל קרחון בולגראד שמדרום מערב, ומעל קרחון ברוק שממערב להר.

היסטוריה
--------

### גילוי ההר

ההר מופה לראשונה על ידי הסקר הגאולוגי של ארצות הברית באמצעות סקרים על הקרקע ובאמצעות תצלומי אוויר שבוצעו על ידי צי ארצות הברית בין השנים 1959–1957.

### מקור השם

שמו של ההר ניתן לו על ידי הוועדה המייעצת לשמות אנטארקטיים.

ההר נקרא על שם סגן פורסט מ. אלן (Forrest M. Allen) חייל מילואים של צי ארצות הברית שהיה טייס משנה בטיסות סיור שיצאו מתחנת בירד בין השנים 1957–1958.

### הטיפוס על ההר

הראשונים שהעפילו לפסגת ההר היו פאצ'י איבארה (Pachi Ibarra), ראלף לאייר (Ralf Laier) וטוד פאסיי ( Todd Passey) ב-26 בדצמבר 2012.

קישורים חיצוניים
----------------

* הר אלן באתר הסקר הגאולוגי של ארצות הברית
* הר אלן באתר הגאזט האנטארקטי של ממשלת אוסטרליה
* הר אלן באתר הגאזט האנטארקטי המשווה SCAR של ממשלת אוסטרליה
* מפה טופוגרפית של אזור ההר
* הר אלן באתר peakbagger

הערות שוליים
------------

1. 1 2 3 4 5 6  מידע גאוגרפי והיסטורי
2. ↑  לפי מקור אחר גובהו של ההר 3,248 מטרים מעל פני הים
3. ↑  מידע גאוגרפי
**מד-כושר לנבחרות כדורגל** הוא שיטת דירוג לנבחרות כדורגל לאומיות (גברים). השיטה מבוססת על מד הכושר הנהוג בשחמט אך לוקחת בחשבון משתנים נוספים הייחודיים לכדורגל. אין לבלבל את מד-הכושר עם הדירוג העולמי של פיפ"א המוכר יותר. מד-הכושר לוקח בחשבון את כל תוצאות משחקי הנבחרות הבוגרות שניתן היה למצוא. דירוג זה מתיימר להציג את כוחה האמיתי של נבחרת ביחס לנבחרות אחרות, לאחר "מדגם" של 30 משחקים. דירוג עבור נבחרות ששיחקו פחות מ-30 משחקים נחשב כלא מדויק.

היסטוריה
--------

השיטה שפותחה על ידי המתמטיקאי ההונגרי-אמריקאי דוקטור ארפאד אלו אומצה על ידי פיד"ה, ארגון השחמט העולמי, לדירוג שחקני שחמט. בשנת 1997 התאים בוב רוניאן את השיטה לכדורגל בינלאומי. הוא גם היה הראשון שתחזק את אתר מד הכושר העולמי לכדורגל, המתוחזק היום על ידי קיריל בוליגין.

התאמת המדד לכדורגל
------------------

שיטת מד-הכושר הותאמה לכדורגל על ידי הוספת שקלול לפי סוג המשחק (ידידות, מוקדמות אליפות יבשתית או גביע העולם, גמר אליפות יבשתית או גביע העולם) וכן התאמות לייצוג יתרון ביתיות ולהפרש שערים בתוצאת המשחק.

המרכיבים הנלקחים בחשבון בחישוב הציון של נבחרת לאחר משחק הם:

* דירוג הנבחרת לפני המשחק
* חשיבות המסגרת בה נערך המשחק
* הפרש השערים במשחק
* תוצאת המשחק
* התוצאה הצפויה במשחק

עקרונות החישוב
--------------

נוסחת חישוב הציון של נבחרת לאחר משחק היא:

**{\displaystyle R\_{n}=R\_{o}+KG(W-W\_{e})}**
כאשר

**{\displaystyle R\_{n}}**= ציון הנבחרת לאחר המשחק  

**{\displaystyle R\_{o}}**= ציון הנבחרת לפני המשחק  

**K**= מקדם חשיבות המשחק  

**G**= מקדם הפרש השערים  

**W**= תוצאת המשחק  

**{\displaystyle W\_{e}}**= התוצאה הצפויה של המשחק  

### מקדם חשיבות המשחק

| סוג המשחק | מקדם חשיבות (K) |
| --- | --- |
| משחקי הגביע העולמי (מונדיאל) | 60 |
| אליפות היבשת או טורנירים בין-יבשתיים | 50 |
| מוקדמות אליפות העולם, אליפות היבשת וטורנירים חשובים | 40 |
| טורנירים אחרים | 30 |
| משחקי ידידות | 20 |

### הפרש השערים

כאשר המשחק מסתיים בתיקו או בהפרש של שער

{\displaystyle G=1}
כאשר המשחק מסתיים בהפרש שני שערים

{\displaystyle G={\frac {3}{2}}}
כאשר המשחק מסתיים בהפרש של שלושה שערים ומעלה

* **N** הוא הפרש השערים

{\displaystyle G={\frac {11+N}{8}}}
### תוצאת המשחק

W שווה 1 לניצחון, 0.5 לתיקו או 0 להפסד

### התוצאה הצפויה של המשחק

We היא התוצאה הצפויה למשחק (הסתברות לניצחון כאשר 0.5 מייצג תיקו) מהנוסחא הבאה:

{\displaystyle W\_{e}={\frac {1}{10^{-dr/400}+1}}}
* *dr* הוא ההפרש בדירוג בין שתי הקבוצות + 100 נקודות לקבוצה המארחת.
	+ הפרש של 0 (קבוצות שוות בכוחן במגרש נייטרלי) יתן תוצאה צפויה של 0.5
	+ הפרש של 100 (קבוצות שוות בכוחן עם יתרון ביתיות לאחת מהן) יתן תוצאה צפויה של 0.64 לבעלת הדירוג הגבוה ו- 0.36 לבעלת הדירוג הנמוך
	+ הפרש של 800 יתן תוצאה צפויה של 0.99 לבעלת הדירוג הגבוה ו- 0.01 לבעלת הדירוג הנמוך

קישורים חיצוניים
----------------

* 

* אתר האינטרנט הרשמי של מד כושר לנבחרות כדורגל
*

הערות שוליים
------------

1. ↑
עותק של האריס/LOC של מפת מנטאוס משנת 1639.
עותק של המפה מוילה די קסטלו.
**מפת מנאטוס** (באנגלית: **Manatus Map**) היא מפת עיר משנת 1639 של ניו אמסטרדם ויישובי הולנד החדשה (אנ') אחרים, המקיפים את נמל ניו יורק (אנ'), עם אלמנטים מאויירים (אנ'), הנושאת את הכותרת מנאטוס (אנ') על הנהר הצפוני (אנ') (Manatus on the North River). היא נוסחה בתקופת כהונתו של וילם קיפט (אנ'), ודמות עורך התוכנית שנויה במחלוקת. אדוארד ואן וינקל מחברת הולנד בניו יורק (Holland Society of New York) ייחס אותה לקרטוגרף ההולנדי יוהנס ווינגבונס (אנ'), שיצר מפות וכתבי יד רבים עבור חברת הודו המערבית. לפי אייזק ניוטון פלפס סטוקס (אנ'), וינגבונס היה בין כמה יוצרים אפשריים, ורק מוציא את אנדריאס הוד (אנ') כקרטוגרף הסביר ליצירה, שכן הוא היה באזור אחר של העולם באותה תקופה.

הציור המקורי אבד והוא שרד רק בשני עותקים מאוחרים מהמאה ה-17 שנעשו באותו סטודיו עם הבדלים קלים, כפי שצוין ב"איקונוגרפיה של האי מנהטן" של סטוקס. אחד העותקים הגיע מאותו אוסף של תוכנית קסטלו בוילה די קסטלו, השני מתרומת הנרי האריס (אנ') לספריית הקונגרס. העותק של האריס הוא בגודל של עשרים ושישה וחמישה-שמונה אינצ'ים על שמונה עשר ורבע אינצ'ים ומציג את האי מנהטן עם מחוזות ווסטצ'סטר וברונקס בצפון; חלק ניכר מלונג איילנד במזרח; המפרץ, סנט פונט והוגן הוק בדרום; עם סטטן איילנד, Achter t' Col, ניוארק ביי, נהרות האקנסאק ופאסיק וקוני איילנד ("קוני איילנט" בהאריס או "קונין אילנדט" בקסטלו) במערב. יש בה תיאור טוב מספיק של היבשת הסובבת כדי לתת מושג טוב על החשיבות היחסית של האי מנהטן ומיקומו ביחס ליבשת. הוא כולל גם תוספת עם שמותיהם של מתיישבי מנהטן המוקדמים.

ראו גם
------

* תוכנית קסטלו

קישורים חיצוניים
----------------

ויקישיתוף מדיה וקבצים בנושא **מפת מנאטוס** בוויקישיתוף

* The Manatus Maps, The Iconography of Manhattan Island

הערות שוליים
------------

1. 1 2 3  Van Winkle, Edward (1916). Manhattan, 1624-1639. The Knickerbocker Press.Public Domain This article incorporates text from this source, which is in the public domain.
2. 1 2  Stokes, Isaac Newton Phelps. "The Manatus Maps". The iconography of Manhattan Island, 1498-1909. New York: Robert H. Dodd.
**בקר מצרי** או **פר מצרי** (שם מדעי מוצע: *Bos aegyptiacus*) הוא צורה מבויתת של בקר בסוג פר, אשר גודל לצורך חרישה ומקור מזון על ידי המצרים הקדמונים במצרים העתיקה. המוצא שלו לא ברור דיו, ויש מחלוקת האם הוא זכאי למעמד של מין או תת-מין. השם המדעי שניתן לו (*aegyptiacus*) רומז על נוכחותו במצרים.

העדות המקובלת כמוקדמת ביותר לקיומו של בקר מבוית במצרים הוא מאזור העיר פיום, במהלך האלף השישי לפנה"ס, אך קיימת טענה לביות מוקדם הרבה יותר. בתחילה, חוקרים נטו לסווג אותו כמין בפני עצמו, אולם בשנים האחרונות, רבים סבורים שהוא לכל היותר מהווה תת-מין של בקר הבית או בקר הבר תחת השמות המדעיים "*Bos taurus aegyptiacus*" ו"*Bos primigenius aegyptiacus*" בהתאמה, וכי הוא אינו זכאי למעמד של טקסון בפני עצמו.

מראה אפשרי ומוצא
----------------

איור מצרי המציג חרישה בבקר מצרי.
הבקר המצרי העתיק היה חסר את הגיבנת בכתף שמאפיינת את גזעי הבקר העתיקים שבויתו כמו הזבו למשל. מהאיורים נראה שהם היו גדולים, עם קרניים ארוכות שצומחות במעין קשת פנימה והחוצה, או קרניים קצרות יותר עם מבנה זהה. על פי האמנות המצרית הקדומה, הבקר המצרי היה בצבע שחור, חום, חום עם טלאים לבנים, לבן מנומר, שחור עם טלאים לבנים, ולבן לגמרי. בכך נמצא שהוא היה ססגוני יותר מגזעי הבקר העתיקים ששרדו עד היום. 

שאלת מוצאו של הבקר המצרי שנויה במחלוקת, ונתונים ארכאוזואולוגיים ופלאו-גנטיים מצביעים על מוצא מורכב ועל כמה תסריטים אפשריים. תאוריה נפוצה גורסת שהבקר בוית באזור הסהר הפורה והובא למצרים, בעוד שתאוריה אחרת גורסת שהבקר המצרי בוית בנפרד מתוך תת-המין הצפון אפריקני של בקר הבר הידוע בתור *Bos primigenius mauretanicus*.

מעמד במצרים העתיקה
------------------

לבקר המצרי הייתה חשיבות רבה במצרית העתיקה. המצרים נהגו להכניס אותם לשטחי מרעה שלא היו ראויים לעיבוד עקב היותם רחוקים מדי מהדלתא של הנילוס. המצרים השתמשו בבקר בתור מקור לבשר, חלב, עור והקרבת קרבנות ומנחה לאלים הרבים. נראה שלבקר המצרי היה מעמד גבוה אצל המצרים הקדמונים, שכן אלים מצריים רבים תוארו בצורה של בקר: האלה חתחור הייתה בעל קרניים של בקר, סמלו של האל פתח היה פר, האל מנטו ואל השמש רע באו לעיתים בדמות בקר. החיה המקודשת ביותר הייתה האפיס - בקר מצרי מקודש שקישר בין האדם לאלים. בחפירות נמצאו גם מומיות של פרים המעידות על המעמד המקודש שלהם. בחפירות ארכאולוגיות רבות נמצאו, תבליטים, חריתות, איורים ובובות של הבקר המצרי. בנוסף, מספר הירוגליפים בכתב החרטומים נעשו בדמות הבקר המצרי. 

הבקר המצרי נעלם ממצרים העתיקה בתקופת הממלכה החדשה, לאחר שהוכנסו לתחומי הממלכה הזבואים בעלי הגבנון על הגב מסוריה, ואשר החליפו בהדרגה את הבקר המצרי.

גלריה
-----

* 
* 
* 
*

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בקר מצרי** |
| ויקימינים טקסונומיה בוויקימינים: **Bos aegyptiacus** |

* ‏ מידע על בקר מצרי (1)
* ‏ מידע על בקר מצרי (2)

הערות שוליים
------------

1. ↑  Linseele, V. Holdaway, S. J. & Wendrich, W. (2016). The earliest phase of introduction of Southwest Asian domesticated animals into Africa. New evidence from the Fayum Oasis in Egypt and its implications. Quaternary International, 412, 11-21.
2. ↑  Stock, F. & Gifford-Gonzalez, D. (2013). Genetics and African cattle domestication. African Archaeological Review, 30(1), 51-72.
**ניקולאי שוסטוב** (ברוסית: **Николай Шустов**; ‏29 בדצמבר 1834 – 5 בדצמבר 1868) היה צייר רוסי וחבר באקדמיה האימפריאלית לאמנויות.

ביוגרפיה
--------

אביו היה סוחר. את הכשרתו הראשונית קיבל באקדמיה הקיסרית לאמנויות. בשנת 1856 הוענק לו מדליית כסף על "ציור מהטבע" ובשנה שלאחר מכן זכה במדליית כסף נוספת על "רישום מהחיים". אחריה הגיעה מדליית זהב ב-1858, ועוד אחת ב-1861. 

שנתיים לאחר מכן, הוא הצטרף ל"מרד הארבעה עשר", קבוצת סטודנטים שתמכה באמנות הריאליסטית החדשה ומחו על התעקשותה של האקדמיה לקדם את הסגנון הקלאסי. הוא והאחרים הגישו את התפטרותם וסיימו את לימודיהם כ"אמנים סוג ב'". מאוחר יותר הוא הצטרף לאיוואן קרמסקוי וחברים נוספים לקבוצה חדשה בשם ארטל האמנים.

בשנת 1865, בתערוכה של הארטל, דיוקנו של מיכאיל קורסקוב (המושל הכללי של מזרח סיביר) משך תשומת לב והוא הועלה לתואר "אקדמי" באקדמיה.

הוא מת, בן שלושים ושלוש בלבד, לאחר שסבל מהפרעה נפשית, אולי כתוצאה משתייה מופרזת.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **ניקולאי שוסטוב** בוויקישיתוף

הערות שוליים
------------

1. ↑  Directory of the Imperial Academy of Arts 1915, p. 229.
2. ↑  Шустовъ, Николай Семеновичъ in the Русскій Бiографическiй Словарь (Russian Biographical Dictionary), Alexander Polovtsov, editor-in-chief. Императорское Русское Историческое Общество, 1911, Vol.23, "Шебановъ – Шютцъ", pgs.546-547

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 1516154260507924480004
* WorldCat (עם VIAF): 1516154260507924480004

 |
פירוש נוסף ערך זה עוסק במשדר. אם התכוונתם לעוד ערכים בעלי שם דומה, ראו מורס.
מפתח ישר מתוצרת אמריקנית המכונה J-38. במהלך מלחמת העולם הראשונה יוצרו מפתחות אלו בכמויות גדולות והם עדיין משמשים מפעילי רדיו רבים.
**מפתח מורס** הוא אמצעי מכני פשוט, המשמש לשידור קוד מורס.

המכשיר בנוי מידית נוחה ללחיצה, הסוגרת מעגל חשמלי, מה שגורם למשדר לשלוח גל נושא (המתורגם לצליל במקלט). כל עוד הידית לחוצה, ישמע צליל. שידור קוד המורס מורכב ממספר לחיצות מהירות (יותר או פחות, תלוי במיומנותו של המשדר) הגורמות לשידור צליל מקוטע, בהתאם לאות\ספרה המשודרת.

למכשיר מספר גרסאות.

מפתח ישר
--------

"מפתח ישר" הוא מפתח מברקה פשוט המופיע לעיתים בסרטים ישנים. זהו מוט פשוט עם ידית למעלה ומגע בחלק התחתון מול מגע נוסף בבסיס המפתח. כאשר המוט נלחץ כנגד לחץ של קפיץ, המגעים סוגרים מעגל ומאפשרים לחשמל לזרום. באופן מסורתי, מפתחות מברקה אמריקאים היו בעלי ידיות שטוחות ומוטות צרים (לעיתים מעוקלים). מפתחות בריטיים היו בעלי ידיות כדוריות ומוטות עבים. השוני נבע רק מהבדלי תרבות.

המפתח הישר פשוט ואמין אבל תנועת השאיבה המהירה הדרושה על מנת לשלוח רצף של נקודות יוצרת מספר קשיים. קצבי השידור מוגבלים ל-20 מילים לדקה בערך והדבר גרם בימים המוקדמים של הטלגרפיה למספר מומחים לפציעות כתוצאה ממתח. פציעות אלו כונו "יד הזכוכית" ו"שיתוק המברקן".

שימושים יוצאי דופן
------------------

מפתחות מורס שימשו בעבר בלימוד ההתניה האופרנטית אצל יונים. החל משנות ה-40 של המאה ה-20, הונחו המפתחות במאונך מאחורי חור עגול שאורכו מתאים למקור יונה בחזית של תא התניה אופרנטית. מכשור הקלטה אלקטרומכני עקב אחרי סגירת המתג בכל פעם שהיונה נגעה במפתח. כתלות בשאלות הפיזיולוגיות שהועלו נגיעות במפתח נבעו בהצגת אוכל או גירוי אחר. "מפתחות תגובה" מודרניים הם מתגים ייעודיים אולם הם עדיין קרויים "מפתחות" בשל מקורם כמפתחות מורס.

פדל מורס
--------

"פדל מורס" (Morse Paddle) הוא מפתח חצי אוטומטי המיועד לאנשים מיומנים ביותר. השידור בו נעשה באמצעות הזזת הידית ימינה ושמאלה, בניגוד למפתח הרגיל, שבו הלחיצה מלמעלה. הזזת הידית לאחד הצדדים מייצרת שורה של "נקודות", ואילו הזזה לצד השני משדרת שידור רציף (שיהפוך ל"קו" על פי לחיצת המשתמש). מפתח זה מאפשר לשדר במהירויות גבוהות במיוחד.

קישורים חיצוניים
----------------

ויקישיתוף מדיה וקבצים בנושא **מפתח מורס** בוויקישיתוף
**מרקוס שטנץ** (בגרמנית: **Markus Stenz**;‏ 28 בפברואר 1965) הוא מנצח גרמני.

ביוגרפיה
--------

שטנץ נולד בבאד נוינאהר-אהרוויילר ולמד בבית הספר הגבוה למוזיקה בקלן אצל פולקר ונגנהיין ובטנגלווד אצל ליאונרד ברנשטיין וסייג'י אוזאווה.

שטנץ כיהן כמנהל האמנותי של פסטיבל מונטפולצ'אנו בשנים 1989-1995, וכמנצח ראשי של הסינפונייטה של לונדון בשנים 1998-1994. בשנים 1998 עד 2004 שהה באוסטרליה כמנהל האמנותי והמנצח הראשי של התזמורת הסימפונית של מלבורן, שעמה יצא בשנת 2001 לסיור קונצרטים באירופה, הראשון שלה מעבר לגבולות אוסטרליה. מרקוס שטנץ מגלה עניין מיוחד במוזיקה בת זמננו. הוא נודע בתמיכתו במלחינים בני זמננו; בין השאר עבד עם המלחין הנס ורנר הנצה ומינה את ברט דן למלחין הבית של תזמורת מלבורן.

משנת 2003 עד שנת 2014 היה מנהל מוזיקלי כללי של עיריית קלן, ובתפקידו זה הוא כיהן כמנהל מוזיקלי באופרה של קלן וכמנצח ראשי בתזמורת גירצניך, הידועה גם בשם "התזמורת הפילהרמונית של קלן". בתקופת כהונתו, שהחלה באוקטובר 2005, נערכות הקלטות חיות בחברת ההקלטות של התזמורת, "!Go Live", המוצעות למכירה בו בלילה, חמש דקות מסוף הקונצרט, לקהל המאזינים. שטנץ ניצח על תזמורת גרצניך בהופעתה הראשונה ב"קונצרטי הפרום" בלונדון באוגוסט 2008.

שטנץ היה מנצח אורח קבוע בתזמורת הקונצרטחבאו המלכותית באמסטרדם, תזמורת פריז ותזמורת האלה במנצ'סטר. החל מ-2009 הוא מכהן כמנצח אורח ראשי של תזמורת האלה. בניצוחו הופיעו פסנתרנים מן השורה הראשונה, כמו ג'פרי לנקסטר ומיצוקו אושידה.

שטנץ עשה לו שם כמנצח על האופרות של הנס ורנר הנצה. הופעתו הראשונה בתיאטרון לה פניצ'ה בוונציה הייתה בהפקה של "אלגיה לאוהבים צעירים" של הנצה. כן ניצח שטנץ על הצגות בכורה נוספות של אופרות מאת הנצה, בהן Das Verratene Meer בדויטשה אופר ברלין, "ונוס ואדוניס" באופרה של בוואריה במינכן ו-L'Upupa und der Triumph der Sohnesliebe
בפסטיבל זלצבורג 2003.

קישורים חיצוניים
----------------

ויקישיתוף מדיה וקבצים בנושא **מרקוס שטנץ** בוויקישיתוף

* מרקוס שטנץ, באתר ספוטיפיי
* מרקוס שטנץ, באתר AllMusic (באנגלית)
* מרקוס שטנץ, באתר MusicBrainz (באנגלית)
* מרקוס שטנץ, באתר Discogs (באנגלית)
* מרקוס שטנץ, באתר Songkick (באנגלית)

הערות שוליים
------------

1. ↑  Richard Morrison (2008-08-16). "Taking the baton for >Gustav Mahler's Fifth Symphony". *The Times*. נבדק ב-2009-05-05.
2. ↑  Geoff Brown (2008-08-25). "Proms 48 and 49: Gürzenich-Orchester/Stenz and NYOGB/Pappano at the Albert Hall/Radio 3". *The Times*. נבדק ב-2009-05-05.
3. ↑  Stephen Bates (2008-02-21). "People". *The Guardian*. נבדק ב-2009-05-05.
4. ↑  Hugh Canning (2003-08-31). "Up and away". *The Times*. נבדק ב-2009-05-05.

|  |  |  |
| --- | --- | --- |
| **הקודם**:**פול קרוסלי** | **מנהלים מוזיקליים, הסינפונייטה של לונדון**
1994 - 1998 | **הבא**:**אוליבר נאסן** |

|  |  |  |
| --- | --- | --- |
| **הקודם**:**ג'יימס קונלון** | **מנצחים ראשיים, תזמורת גירצניך**
2003 - 2014 | **הבא**:**פרנסואה קסאבייה רות** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007339654705171
* BIBSYS: 5030678
* BnF: cb139881318 (data)
* CiNii: DA11450268
* GND: 134858298
* ISNI: 0000 0000 5518 0951
* LCCN: nr96003995
* MusicBrainz: 53b2eb8a-7ab6-4792-acd6-6959a61ff9a2
* NKC: pna20211134361
* SUDOC: 137071051
* VIAF: 49417667
* WorldCat: lccn-nr96003995

 |
**ניקולאי קלודט** (ברוסית: **Николай Клодт**, ‏  14 באוקטובר 1865, - 23 בספטמבר 1918) היה צייר נוף רוסי, לאחר 1918, צייר נוף ותפאורות לתיאטרון.

ביוגרפיה
--------

ניקולאי קלודט נולד ב-14 באוקטובר 1865 בסנט פטרסבורג למשפחה אמנותית. הפסל פטר קלודט פון יורגנבורג היה סבו. שניים מדודיו, מיכאיל פטרוביץ' ומיכאיל קונסטנטינוביץ' קלודט, היו גם ציירים ידועים. הוא למד בבית הספר לציור, פיסול ואדריכלות במוסקבה שאותו סיים בשנת 1886. בין מוריו היה ולדימיר מאקובסקי. 

בסוף שנות השמונים - תחילת שנות התשעים של המאה ה-19, למד קלודט אמנויות במכללה לאמנות אצל אנטולי גונסט. הוא בילה את רוב העשור בדרכים, ויצירותיו בתקופה זו הושפעו מאוד מנסיעותיו לצפון הרוסי, ולאורך נהר הוולגה .

בשנת 1900 קלודט לקח חלק בארגון ובעיצוב הביתן הרוסי ליריד העולמי של פריז, בעיקר בשיתוף פעולה עם קונסטנטין קורובין, שמילא את התפקיד העיקרי בתערוכה (ולאחר מכן הוענק לו לגיון הכבוד על ידי ממשלת צרפת). בשנת 1901 קלודט, כעת בהשפעתו החזקה של האימפרסיוניזם, החל לעבוד כמעצב במה, עבור התיאטראות המובילים של סנט פטרסבורג ומוסקבה. בשנת 1901, עם קורובין הוא יצר את עיצוב הבמה לבלט "הסוס הקטן" מאת צ'זארה פוני בתיאטרון הבולשוי. בשנת 1903, בעבודה על תפאורות של אלכסנדר בנואה, הוא עיטר את הסצנה של "גוטרדמרונג" של ריכרד וגנר עבור תיאטרון מריאינסקי. 

קלודט לקח חלק בתערוכות של קבוצות האמנות הרוסיות המובילות, כולל הנודדים (1894), האגודה לאמנות מוסקבה (1889, 1892–1895, 1897), התערוכה של שלושים ושש ( 1902, 1902, 1889 ) ואיגוד האמנים הרוסים (1903–1917).

יצירותיו העיקריות מצויות בגלריה טרטיאקוב ובמוזיאון הרוסי, כמו גם במוזיאונים האזוריים, בפליוס, קוסטרומה ובוולוגדה.

ניקולאי קלודט נפטר ב-23 בספטמבר 1918 במוסקבה ונקבר בבית הקברות וגנקובו.

גלריה
-----

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **ניקולאי קלודט** בוויקישיתוף

הערות שוליים
------------

1. ↑  Художники - Музей русского импрессионизма, www.rusimp.su (ברוסית)
2. ↑  Art-каталог: живопись и графика - художник - Клодт фон Юргенсбург Николай Александрович (1865-1918), www.art-catalog.ru
3. ↑  Художественные династии: семья Клодтов
4. ↑  ""Валькирия" Рихарда Вагнера"
5. ↑  Клодт, Николай Александрович
פירוש נוסף ערך זה עוסק ביחידת מידה לרדיואקטיביות. אם התכוונתם למשמעות אחרת, ראו בקרל (פירושונים).
**בקרל** (סמל היחידה *Bq*) הוא יחידת המידה לרדיואקטיביות במערכת היחידות הבינלאומית, והוא שווה לאקטיביות של כמות חומר רדיואקטיבי בו בכל שנייה מתפרק גרעין יחיד. במילים אחרות, בקרל אחד הוא אירוע התפרקות אחד בשנייה.   

יחידת המידה הקודמת לרדיואקטיביות הייתה קירי (Ci).

Bq = ‎2.7×10-11‎Ci

יחידת המידה קרויה על שמו של הפיזיקאי אנרי בקרל, חתן פרס נובל לפיזיקה לשנת 1903, על גילויו בתחום הרדיואקטיביות. בקרל זכה בפרס זה יחד עם בני הזוג פייר ומארי קירי.

ראו גם
------

* יחידות מידה על שם אישים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **בקרל** |

| מערכת היחידות הבינלאומית |
| --- |
| יחידות בסיסיות | אמפר • מול • מטר • קילוגרם • קלווין • קנדלה • שנייה |
| יחידות משנה | אוהם • בקרל • ג'ול • גריי • הנרי • הרץ • ואט • ובר • וולט • סיוורט • טסלה • לוקס • ניוטון • לומן • סטרדיאן • סימנס • פאראד • פסקל • קולון • קטל • רדיאן |
**מרקוס מינוקיוס פליקס** (בלטינית: **Marcus Minucius Felix**; מת בסביבות 250 לספירה) היה אחד האפולוגטים הנוצרים (אנ') הלטיניים המוקדמים ביותר. הוא היה ממוצא ברברי.

ייתכן ונולד באפריקה. לא ידוע דבר על ההיסטוריה האישית שלו, ואפילו את תאריך כתיבתו ניתן לקבוע רק בקירוב בין 150 ל-270 לספירה. בחיבורו של הירונימוס, "על אישים מפורסמים", הוא נזכר כאחד מעורכי הדין המפורסמים של רומא, אולם הירונימוס ככל הנראה רק שיפר בכך את דברי לקטאנטיוס (אנ') ‏(Institutionum divinarum v. 1), שאמר שהוא "אינו בלתי-ידוע בין עורכי הדין".

הוא מת בסביבות 250 לספירה ברומא.

חיבורו
------

מינוקיוס פליקס ידוע רק בחיבורו "אוקטאביוס" (אנ'), דיאלוג על הנצרות בין קייקיליוס נטאליס (Caecilius Natalis) הפגני ואוקטאביוס ינואריוס (Octavius Januarius) הנוצרי. החיבור נכתב עבור לא-נוצרים משכילים, והטיעונים שבו מושאלים ברובם מקיקרו, בעיקר מהדיאלוג הפילוסופי שלו, "על טבע האלים" (De Natura Deorum), ומחומרים נוצריים, בעיקר מהאפולוגטים היווניים.

אין ספק ש"אוקטאביוס" מוקדם יותר מחיבורו של קיפריאנוס, "על כך שאלילים אינם אלים" (Quod idola dii non sunt, סביבות 250 לספירה), השואל מתוכו; אולם לא ברור אם הוא השפיע על "אפולוגטיקום" (Apologeticum) ו"אל האומות" (Ad nationes) של טרטוליאנוס או הושפע מהם.

בחיבור ניתן לראות גם השפעות סטואיות.

קישורים חיצוניים
----------------

* Minucius Felix, באנציקלופדיה האינטרנטית לפילוסופיה
* Author:Minucius Felix, בוויקיטקסט באנגלית
* מרקוס מינוקיוס פליקס, באתר אנציקלופדיה בריטניקה (באנגלית)

הערות שוליים
------------

1. 1 2 3 4 5  Marcus Minucius Felix, באתר אנציקלופדיה בריטניקה
2. ↑  Stoicism, באתר אנציקלופדיה בריטניקה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265588705171
* BIBSYS: 90645203
* BNE: XX875858
* BnF: cb118869964 (data)
* CANTIC: a20100164
* CiNii: DA01502853
* GND: 118734121
* ICCU: BVEV009508
* ISNI: 0000 0001 1904 8969
* LCCN: n83165536
* LNB: 000193367
* NKC: jn19990005751
* NLA: 35355208
* NLG: 100127
* NLP: A12249993
* NSK: 000533209
* NTA: 069629234
* RERO: 02-A000114452
* SELIBR: 77257
* SNAC: w64f29m3
* SUDOC: 026664518
* Trove: 923403
* VcBA: 495/6496
* VIAF: 61540251
* WorldCat: lccn-n83165536

 |
**ניקולאי קרימוב** (ברוסית: **Никола́й Кры́мов**; ‏  2 במאי 1884 - 6 במאי 1958) היה צייר ותאורטיקן אמנות רוסי וסובייטי.

ביוגרפיה
--------

ניקולאי קרימוב, נוף מוסקבה עם קשת, 1908
קרימוב נולד למשפחה אמנותית. הוא למד עם אביו בבית הספר לציור, פיסול ואדריכלות במוסקבה בפקולטה לארכיטקטורה אצל אברם ארכיפוב, ניקולאי קסטקין, ליאוניד פסטרנק, ובסטודיו של ולנטין סרוב וקונסטנטין קורובין.

בשנת 1906 השתתף קרימוב בתערוכות של סטודנטים, ומשנת 1907 בתערוכות שונות כולל של איגוד האמנים הרוסים.

הוא היה חבר באיגוד מ-1910 עד 1923 ובאגודת אמני מוסקבה מ-1923 עד 1931. קרימוב לימד בסדנאות הטכניות לאמנים במוסקבה בין השנים 1920–1922 ובפקולטה לאמנויות יפות של מכון פרצ'יסטנקה.

הוא צייר בעיקר עיירות פרובינציאליות ונופי כפר, תוך התמקדות בולטת באזור הכפרי. הוא הושפע באופן ניכר מפולקלור פרימיטיבי, אם כי מאוחר יותר הסגנון שלו השתנה לגישה יותר קלאסית. בתחילת הדרך הוא צייר בעיקר על פי זיכרון, תיאר רגשות, ולא רשמים. ציוריו היו יותר מחקר מאשר תיאור. הוא גם עבד עבור התיאטרון, ותכנן כמה תפאורות מפורסמות.

בשנת 1949 נבחר קרימוב כחבר שותף באקדמיה לאמנויות של ברית המועצות. קרימוב זכה בדרגת עובד אמנות של הפדרציה הרוסית בשנת 1942. הוא זכה במסדר הדגל האדום של העבודה בשנת 1954, ודרגת אמן העם (אמנות חזותית) בשנת 1956.

קרימוב נפטר ב-6 במאי 1958 במוסקבה.

קישורים חיצוניים
----------------

ויקישיתוף מדיה וקבצים בנושא **ניקולאי קרימוב** בוויקישיתוף

הערות שוליים
------------

1. ↑  Nikolai Krymov, web.archive.org, ‏2008-09-15

|  |  |
| --- | --- |
| בקרת זהויות עריכת הנתון בוויקינתונים | 
* GND: 119037912
* ISNI: 0000 0001 2208 9083
* LCCN: n85123768
* NKC: js2010614512
* RKD: 46471
* SUDOC: 149213220
* ULAN: 500124424
* VIAF: 13108913
* WorldCat: lccn-n85123768

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ניקולאי קרימוב"**.
אין לבלבל עם אין לבלבל ערך זה עם הערך "מסעוד חי בן שמעון".

הרב **מסעוד בן שמעון** הוא רב העיר הספרדי של בני ברק מטעם העירייה. ראש ישיבת "אור אליצור" ואחד מרבני שכונת רמת אלחנן בבני ברק.

ביוגרפיה
--------

נולד בירושלים ליפה ולרב מנצור בן שמעון מרבני ישיבת פורת יוסף.

למד בישיבת קול תורה. בשנים תשכ"ד-תשכ"ז למד בישיבת פוניבז', לאחר פטירת אביו התמנה לראש ישיבת אור אליצור שהוקמה לזיכרון אביו בשנת תשנ"ט.

בכ"ב בתמוז תשע"ט גיסו הרב שלום כהן הכריז על מינויו לרב העיר הספרדי של בני ברק, הרב חיים וואזנר והאדמו"ר ממכנובקה ברכו על המינוי.

בתשע"ט מונה על ידי כמה רבנים לתפקיד רבה הספרדי של בני ברק. בסוכות תשפ"א הכריז עליו ראש העירייה כרב העיר הספרדי, לצד שני עמיתיו, החסידי והליטאי - הרב יצחק אייזיק לנדא והרב שבח רוזנבלט.

לקריאה נוספת
------------

יצחק פלדמן, **על כס הרבנות**, עיתון בקהילה כ"ט תמוז תשע"ט עמוד 26–35

קישורים חיצוניים
----------------

* משה ויסברג, ארי קלמן, מזל טוב: בהוראת נשיא המועצת - הוכתר רב ספרדי לבני ברק, באתר בחדרי חרדים, 25 ביולי 2019
* מסעוד בן מנצור בן שמעון, דף שער בספרייה הלאומית

הערות שוליים
------------

1. ↑  משה ויסברג, החסידים מברכים את המינוי של הרב הספרדי החדש, באתר בחדרי חרדים, 27 ביולי 2019
2. ↑  מרן שר התורה הכתיר את הגאון רבי מסעוד בן שמעון לרבה של ב"ב, באתר רדיו קול חי, ‏2020-10-07, רבני ב"ב: הקפות - חלק בביהכ"נ וחלק בחוץ, באתר כיכר השבת, חנן גרינולד, ‏מה מותר ומה אסור? ההנחיות לחגיגות שמחת תורה בצל מגבלות הקורונה, באתר ישראל היום, 9 באוקטובר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302901305171
* LCCN: n84190351
* WorldCat (עם LCCN): n84-190351

 |
**יוּנִיסֶקְס** (באנגלית: **Unisex**) מתייחס לדברים שאינם ספציפיים קשורים למגדר מסוים, והם מתאימים לכל המגדרים. המונח עשוי להיות קשור לעיוורון מגדרי או לנייטרליות מגדרית (אנ').

באופן לא פורמלי, הפעם הראשונה שבו השתמשו במונח היה בשנות ה-60 של המאה ה-20. אף על פי שתחילית המונח, "Uni", מגיעה מהמילה הלטינית *unus* (בעברית: אחד), נראה שהמונח הושפע ממילים כמו *united* ו-*universal,* שבהן התחילית, "Uni", מקבלת את המשמעות של משותף. במובן זה, ניתן לראות את משמעות המונח כמשמעות המשותפת לכל המגדרים.

שימוש
-----

לעיתים קרובות, מעצבי שיער ומכוני יופי שמשרתים גברים ונשים כאחד מיוחס כיוניסקס. הדבר אופייני גם לשירותים ומוצרים אחרים שהופרדו באופן מסורתי, כמו חנויות בגדים או מוצרי יופי. בדרך כלל, גם השירותים הציבוריים מופרדים בין המגדרים. עם זאת, קיימים גם שירותים ציבוריים יוניסקס, שאינו מפריד בין המגדרים.

אופנת יוניסקס כוללת בגדים שונים בהם הביגוד מתאים לכל המגדרים, כמו חולצות טריקו. גרסאות של בגדים אחרים עשויות להיות מתאימות להתאמות שונות בהתאם למגדרו של האדם, כגון ג'ינס. חנות הבגדים האנגלית, 'Mates', שנוצרה על ידי אירווין סלר, הייתה החנות הראשונה שמכרה בגדי יוניסקס.

שיתוף בריכה או מתקן פנאי אחר על ידי שחיינים בעלי מגדר שונה מכונה, בדרך כלל, כרחצה מעורבת (אנ').

חינוך מעורב מגדרית מתרחש כאשר המוסד החינוכי מקבל סטודנטים מכל המגדרים. בנוסף, ישנם גם שמות יוניסקס, אלו הם שמות שאפשר לתת גם לבנים וגם לבנות ויכולים להיות בשימוש גם עבור אנשים על הקשת הא-בינארית.

ראו גם
------

* חינוך מעורב מגדרית
* תפקידי מגדר
* הטמעת חשיבה מגדרית

הערות שוליים
------------

1. ↑  obkaqfAskOxford: unisex (ארכיון)
2. ↑  unisex - Definitions from Dictionary.com (ארכיון)
3. ↑  AskOxford: Why does 'unisex' refer to something to do with various exes, not just one sex? (ארכיון)
**ג'רוד בואן** (באנגלית: **Jarrod Bowen**; נולד ב-20 בדצמבר 1996) הוא כדורגלן אנגלי, המשחק בעמדת הקיצוני והחלוץ בווסטהאם יונייטד מהפרמייר ליג ובנבחרת אנגליה.

קריירה
------

בואן החל את הקריירה שלו בהרפורד יונייטד. בגיל 17, ופרץ לקבוצה הראשונה של המועדון לאחר שהרשים בקבוצת הנוער באותה עונה, וערך את הופעת הבכורה שלו בהפסד 2–0 מול בארנט ב-22 במרץ 2014. הוא כבש השער הראשון שלו בקריירה ב-21 באפריל 2014 בניצחון הביתי של הרפורד 3–2 על אלפרטון טאון.

ביוני 2014 חתם בואן בהאל סיטי. לאחר שהרשים במהלך קדם העונה ב-2016, הוא ערך את הופעת הבכורה שלו בקבוצה הראשונה ב-23 באוגוסט, ושיחק את מלוא 90 הדקות בניצחון 1–3 בגביע הפוטבול ליג על אקסטר סיטי. הוא כבש את שערו הראשון עבור האל ב-5 באוגוסט 2017, בתיקו 1-1 מול אסטון וילה. בואן כבש 22 שערים בכל המסגרות במהלך עונת 2018/2019, וסיים כמלך השערים של הקבוצה.

ב-31 בינואר 2020, חתם בווסטהאם יונייטד עבור 18 מיליון ליש"ט.

ב-29 בפברואר 2020, בהופעה הראשונה שלו בווסטהאם, הבקיע את שערו הראשון עבור המועדון, בניצחון 1–3 על סאות'המפטון.

בואן כבש את שערו הראשון במסגרת אירופית במהלך עונת 2021/2022 בליגה האירופית בניצחון קבוצתו 3–0 על גנק ב-21 באוקטובר 2021. ב-8 במאי 2022, בישל בואן שני שערים נגד נוריץ' סיטי, והפך לשחקן ווסטהאם הראשון שרושם עשרה שערים ועשרה בישולים בעונה אחת מאז פאולו די קאאניו שעשה זאת בעונת 1999/2000. הוא סיים את העונה כמלך השערים של וסטהאם עם 18 שערים בכל המסגרות, 12 מהם בפרמייר ליג.

### נבחרת אנגליה

בואן זומן לראשונה לנבחרת אנגליה לקראת המשחקים נגד הונגריה, איטליה וגרמניה בליגת האומות. ב-4 ביוני 2022 ערך את הופעתו הבכורה בהפסד 0–1 להונגריה.

קישורים חיצוניים
----------------

ויקישיתוף מדיה וקבצים בנושא **ג'רוד בואן** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* ענבל מנור‏, סיפור הפרברים: סוחב המריצות ג'רוד בואן בדרך לפסגה, באתר וואלה!‏, 28 באפריל 2022

הערות שוליים
------------

1. ↑  "Hereford youngsters find new clubs". *BBC Sport* (באנגלית בריטית). נבדק ב-2022-02-09.
2. ↑  Jarrod Bowen joins West Ham United | West Ham United, www.whufc.com (באנגלית)
גלגולי סמל הערוץ.
**ערוץ הטלוויזיה "כדורגל 1"** הוא ערוץ טלוויזיה אוקראיני המוקדש אך ורק לכדורגל והוא הראשון מסוגו במדינה. הערוץ משדר אליפויות וגביעי עולם, אירופה, אוקראינה, משחקי נבחרות לאומיות, טורנירי אופ"א ופיפ"א וכן תוכניות בהפקה מקורית והוא ערוץ הספורט הגדול והפופולרי במדינה. הערוץ זמין בחבילה של מפעיל הטלוויזיה בלוויין Xtra TV, כמו גם בחבילות של מפעילי כבלים אחרים בשידור IPTV באיכות SD ו-HD. "כדורגל 1", יחד עם הערוצים "כדורגל 2" ו"כדורגל 3" הם חלק מקבוצת המדיה אוקראינה, שבעלת המניות שלה היא SCM בבעלות רינאט אחמטוב. 

ב-18 בנובמבר 2008 החל לשדר את השידור הראשון שלו במשחק בין הנבחרות הלאומיות של אוקראינה ובלארוס במסגרת מוקדמות גביע העולם 2010, כשהשידור החי הראשון היה המשחק בין אוקראינה לנורווגיה. ב-1 במרץ 2011, הופיע ערוץ הטלוויזיה "כדורגל+" וב-30 בנובמבר 2013 שונו ערוצי "כדורגל" ו"כדורגל+" ל"כדורגל 1" ו"כדורגל 2" והערוצים נכללו בחבילה יחידה של מפעילי טלוויזיה. העיצוב הגרפי של שידורי ערוצי הטלוויזיה הפך לאחיד.

בקיץ 2014 הערוץ, יחד עם "כדורגל 2" ו"כדורגל 3" הפכו לערוצים המשדרים הרשמיים של מונדיאל 2010, ובסתיו הם החלו לשדר את משחקי המוקדמות של אליפות אירופה 2016 - בפרט, את משחקי נבחרת אוקראינה. כמו כן, ערוצי הטלוויזיה "כדורגל 1" ו"כדורגל 2" הם רשתות השידור הרשמיות באוקראינה של ליגת האלופות והליגה האירופית (בספטמבר 2014 זכו הערוצים במכרז לשידור גביעי אירופה, והפכו לבעלים הבלעדיים של הזכויות באוקראינה לעונות 2015–2018). 

בשנת 2020 הושק ערוץ הטלוויזיה "כדורגל 3" שהחל לשדר ב-1 בפברואר 2020.

אליפויות וטורנירים המשודרים בערוץ
---------------------------------

* הסופר קאפ האוקראיני
* ליגת העל האוקראינית
* ליגת האלופות
* הליגה האירופית
* הסופר קאפ האירופי
* משחקי נבחרת אוקראינה ומוקדמות אירו
* אליפות איטליה בכדורגל (סרייה א)
* גביע אוקראינה
* אליפות בלגיה

קישורים חיצוניים
----------------

* 

* אתר האינטרנט הרשמי של כדורגל 1
* כדורגל 1, ברשת החברתית פייסבוק

* כדורגל 1, ברשת החברתית טוויטר

* כדורגל 1, ביישום טלגרם

* כדורגל 1, ברשת החברתית אינסטגרם

* כדורגל 1, סרטונים בערוץ היוטיוב

הערות שוליים
------------

1. ↑  ערוץ הטלוויזיה "כדורגל 1" החל לשדר
2. ↑  Телеканал «Футбол 3» — в эфире с 2020 года!
3. ↑  Телеканал «Футбол 3» начал вещание
מרקוס קלאודיוס מרקלוס
**מרקוס קלאודיוס מרקלוס** (לטינית: **Marcus Claudius Marcellus**‏; 42 לפנה"ס – 23 לפנה"ס) היה אציל רומאי מהשושלת היוליו-קלאודית.

תולדות חייו
-----------

מרקלוס נולד בשנת 42 לפנה"ס, אביו היה הקונסול גאיוס קלאודיוס מרקלוס ואמו הייתה אוקטביה אחותו של הקיסר אוגוסטוס. מצד אביו הוא השתייך לבית האב של הקלאודיים והיה צאצא של המצביא הרומאי המפורסם מרקוס קלאודיוס מרקלוס.

אביו של מרקלוס נפטר בשנת 40 לפנה"ס ומרקלוס עצמו גדל בביתו של דודו אוגוסטוס יחד עם יוליה, טיבריוס ודרוסוס. מכיוון שלאוגוסטוס לא היה בן ומשטר הפרינקיפאט מעצם טיבעו היה חסר מערכת להסדרת הירושה כל שלושת הבנים נחשבו כיורשים פוטנציאלים וקיבלו בהתאם את החינוך המעולה ביותר באימפריה.

הקריירה של מרקלוס התחילה בשנת 27 לפנה"ס כשהוא וטיבריוס ליוו את אוגוסטוס במהלך מסע לגאליה שבו התחילו בהכשרתם הצבאית.

למרקלוס ניתנה הזכות להתמודד על משרת הקונסול עשר שנים לפני גיל המינימום על פי חקיקה מיוחדת של הסנאט בשנת 24 לפנה"ס. כמו כן מרקלוס נבחר כאידיל באותה שנה.

כהכרה במרקלוס כיורשו המיועד אוגוסטוס השיא אותו לבתו יוליה בשנת 25 לפנה"ס, כשאוגוסטוס נפל למשכב באותה שנה הכול ציפו שהוא ימנה את מרקלוס ליורשו אולם אוגוסטוס, ככל הנראה כתוצאה מחוסר הניסיון של מרקלוס ומנעוריו, בחר למנות את חברו הקרוב ומצביאו הראשי מרקוס ויפסניוס אגריפה ליורשו המיועד.

ככל הנראה יצר הדבר מתיחות בין מרקלוס לאגריפה וכשאוגוסטוס החלים הוא בחר לרומם את מרקלוס שוב כיורשו וכדי לפייס אותו הוא העניק לאגריפה סמכויות צבאיות על החלק המזרחי של האימפריה ושלח אותו למשול שמה.

מרקלוס נפטר בשנת 23 לפנה"ס, סיבת מותו לא ידועה. לזכרו אוגוסטוס בנה את תיאטרון מרקלוס.

קישורים חיצוניים
----------------

ויקישיתוף מדיה וקבצים בנושא **מרקוס קלאודיוס מרקלוס** בוויקישיתוף
* מרקוס קלאודיוס מרקלוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 102398267
* ISNI: 0000 0000 7782 5095
* LCCN: no2009097620
* NLG: 147097
* SUDOC: 146279514
* VIAF: 100460394
* WorldCat: lccn-no2009097620

 |
**מרקוס טוליו קול טסייו (בספרדית Marco Tulio Coll Tesillo)**‏ (23 באוגוסט 1935 - 6 ביוני 2017) היה כדורגלן קולומביאני ששיחק עם נבחרתו בטורניר גביע העולם 1962 שנערך בצ'ילה וזכור כשחקן היחידי עד היום שכבש שער אולימפי בהיסטוריה של הטורניר.

ביוגרפיה
--------

מרקוס קול נולד ב-23 באוגוסט 1935 בברנקייה שבקולומביה לזוג אליאס קול ואמלינה טסייו. אביו היה שופט הכדורגל הראשון שניהל משחק רשמי בליגת העל הקולומביאנית שהוקמה ב-1948 והיה לשופט הקולומביאני הראשון שקיבל את תג השיפוט הבינלאומי של פיפ"א.

מרקוס שיחק במספר קבוצות בארצו, כאשר את משחק הבכורה ערך ב-1952 במדי ספורטינג ברנקייה ואת הקריירה סיים ב-1971 במדי הקבוצה הבכירה של העיר, ג'וניור ברנקייה. את התואר הקבוצתי היחיד בקריירה שלו השיג במדי אינדפנדיינטה מדיין, כשזכה עימה באליפות בשנת 1955. כמו כן שיחק בשתי קבוצות מחוץ למולדתו: בשנת 1956 בפלטנסה מארגנטינה ובשנים 1964-1965 בדפורטיבו אירפואטו ממקסיקו.

ב-6 ביוני 2017, נפטר בביתו שבברנקייה בגיל 81 לאחר מחלה.

### נבחרת קולומביה

מרקוס קול שיחק במדי נבחרת קולומביה במשך שש שנים, שבמהלכן הספיק לשחק 11 משחקים ולכבוש חמישה שערים. הזכור ביותר מביניהם היה השער שכבש לרשתו של השוער הסובייטי, לב יאשין במסגרת משחקי מונדיאל 1962 בצ'ילה. בפיגור של 1-4 מול ברית המועצות, בעט קול בעיטת קרן שסובבה את הכדור היישר לתוך שערו של יאשין. שער ישירות מבעיטת קרן נקרא גם *"שער אולימפי"* וקול הוא השחקן היחיד עד היום שעשה זאת במסגרת משחקי גביע העולם. המשחק עצמו הסתיים בתיקו 4-4, התוצאה המפתיעה בטורניר, שכן ברית המועצות נחשבה אז למעצמת כדורגל בעוד שקולומביה ערכה את הופעת הבכורה שלה במונדיאל והודחה בשלב הבתים לאחר הפסדים מול יוגוסלביה ואורוגוואי.

תארים
-----

### תארים כשחקן

אינדפנדיינטה מדיין
* אליפות קולומביה (1) – 1955

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu
* ראיון באתר El Espectador (בספרדית)
* ביוגרפיה (בספרדית)
* "כבשתי שער נגד לב יאשין", סרטון באתר יוטיוב

הערות שוליים
------------

1. ↑  El Espectador, 22.4.14, Manuel Serrano La historia del 4-4 ante URSS y el gol olímpico de Marcos Coll
2. ↑  Vavel, Cristian Pinto, Historia de Colombia en los Mundiales: Chile 1962

| **נבחרת קולומביה – מונדיאל 1962** |
| --- |
| 1 סאנצ'ס • 
2 ויוואס • 
3 סולואגה • 
4 אלסטה • 
5 ח. גונסאלס • 
6 קאייה • 
7 אפונטה • 
8 אצוורי • 
9 סילבה • 
10 סראנו • 
11 לופס • 
12 טובר •
13 אסרוס • 
14 פאס •
15 קול •
16 פרס •
17 קלינגר •
18 אסקובר •
19 גמבואה •
20 ראדה •
21 ה. גונסאלס •
22 אריאס •
מאמן: פדרנרה | קולומביהקולומביה |
פירוש נוסף ערך זה עוסק בפעולת המְנִיָּה. אם התכוונתם לנייר ערך, ראו מניה.
ספירה באמצעות קווים בקבוצות של חמישה קווים
**מְנִיָּה** היא הפעילות של מציאת מספר העצמים הנכללים בקבוצה סופית נתונה, או הפרדת מספר נתון של עצמים מתוך קבוצה נתונה. פעולת המנייה נעשית בדרך כלל באמצעות יצירת התאמה חד-חד-ערכית בין הקבוצה הנספרת ובין קבוצת המספרים הטבעיים לפי סדרה, החל מ-1 (ובמילים פשוטות יותר, ספירה היא הפעולה של אמירת או כתיבת שמות המספרים 1, 2, 3, וכו', ללא קשר עם קבוצה). תוצאתה של פעולת המנייה היא קבלת מספר מונה, המשקף את מספר העצמים בקבוצה.

ישנן עדויות ארכאולוגיות לפיהן עסקו בני אדם במנייה כבר לפני 50,000 שנה. ספירה שימשה בתרבויות קדומות בעיקר למעקב אחר מידע כלכלי. התפתחות הספירה והמנייה הובילו להתפתחותם של סימון מתמטי ושיטות ספירה.

המנייה נעשית בדרכים אחדות:

* אמירת המספרים 1, 2, 3, וכו'. שיטה זו נוחה למנייתם של עצמים הנמצאים לנגד עיני המונה.
* מנייה בבסיס אונרי – סימון כל עצם בקו, ולאחר מכן מניית הקווים. טכניקה מקובלת היא סימון קווים אנכיים, ולאחר הצטברות ארבעה קווים אנכיים, סימון הקו הבא כקו אופקי החוצה קווים אלה, כלומר הקבצת הספירה לקבוצות של חמישה עצמים. שיטה זו נוחה למנייתם של עצמים המצטברים לאורך זמן, למשל מספר המופעים של אירוע מסוים במשך היום.
* מנייה באמצעות האצבעות, נוחה למניית מספר מצומצם של עצמים, בפרט על ידי מי שמתקשה במנייה.
* התאמה חד-חד ערכית עם עצמים אחרים. דוגמה: בעת כנס המציע למשתתפיו מסעדות אחדות, מקבלים המשתתפים שוברים, המשמשים לכניסה למסעדה. מניית השוברים שנצברו בתום הסעודה שקולה למניית הסועדים, ומאפשרת הגשת חשבון לפי תוצאה זו.

בתורת הקבוצות, מנייה היא יצירת התאמה חד-חד ערכית בין קבוצה נתונה, גם כאשר זו קבוצה אינסופית, ובין קבוצת המספרים הטבעיים הסדורים לפי גודלים. כאשר מתאפשרת יצירת התאמה כזו עם קבוצה אינסופית, הקבוצה קרויה קבוצה בת מנייה.

מכונות מנייה
------------

מנייה נעשית בדרך כלל על ידי בני אדם, בשיטות המתוארות לעיל. לעיתים מנייה בשיטות אלה איטית מדי או שאינה נוחה, ולכן נוצרו אמצעים מכניים המשמשים למטרה זו. מכונה נפוצה היא זו המשמשת בבנקים למניית שטרות כסף. ניתן לשים במכונה צרור שטרות, ומכונה מעבירה את כל השטרות דרכה ומציגה את מספר השטרות שנמנו.

מניית המצביעים בעת הצבעה במליאת הכנסת נערכה שנים רבות בידי אדם: חברי הכנסת הניפו ידיהם, ויו"ר הישיבה מנה את הידיים המונפות. כאשר במליאה נוכחים חברי כנסת רבים, זו שיטת מנייה איטית ומועדת לטעויות, ולכן הוחלפה במערכת הצבעה אלקטרונית: חברי הכנסת לוחצים במשך זמן מה על כפתור הצבעה, וההצבעות נמנות באמצעות מחשב.

ראו גם
------

* ספירת הנוצרים - מניית השנים החל מהשנה שבה, על פי האמונה, נולד ישו
* ספירת העומר - מניית הימים שבין פסח לשבועות
* ספירת מלאי - מניית הפריטים הנמצאים בעסק מסוים
* מפקד אוכלוסין
* מספרי ברזל

קישורים חיצוניים
----------------

ויקישיתוף מדיה וקבצים בנושא **מנייה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph124522

 |
**גם גמדים התחילו בקטן** (בגרמנית: **Auch Zwerge haben klein angefangen**) הוא סרטו של הבמאי הגרמני ורנר הרצוג משנת 1970.

עלילה
-----

הסרט מספר על חברות גמדים המתגוררים בספק מוסד לחולי נפש, ספק מוסד לעבריינים, הממוקם על אי מבודד, כאשר יום אחד הם מחליטים למרוד בשליטם ובשומריו (כולם גמדים) על ידי תוהו ובוהו ומהומות אלימות. הגמדים שוברים חלונות וכלים, נוטשים משאית ללא נהג הנוסעת במעגלים, מארגנים מלחמות אוכל ותרנגולים, מבעירים ערוגות פרחים, הורגים חזיר גדול, מתעללים בגמד עיוור, ומעלים למזבח קוף.

הפקה
----

הסרט צולם באיים הקנריים באי הנקרא לנזרוטה. הסרט הופק בסמוך להפקתם של סרטיו האחרים של הרצוג, "Fata Morgana" ו-"The Flying Doctors Of East Africa" וישנם היבטים קולנוענים ויזואליים דומים בשלושתם. ניתן לראות שהמשקפיים אשר הגמד העיוור חבש בסרט, מופיעים מספר פעמים ב-"Fata Morgana".

במהלך הסרט הרצוג נתן הנחיות בימוי משונות כדי להוציא תגובות לא שגרתיות משחקניו. כשביים את אחד מהגמדים אשר התקשה להפסיק לצחוק, הרצוג ביקש ממנו חזור ושוב להפסיק, אך כאשר המצלמה רצה הוא עשה פרצופים מצחיקים לעברו.

כאשר צילמו את הסצנה בה המשאית נסעה ללא נהג במעגלים, אחד השחקנים נדרס על ידה, אך קם ללא פגע מיד. במהלך צילומי הבערת ערוגת הפרחים אותו שחקן העלה את עצמו באש, וורנר הרצוג רץ לעברו וכיבה את האש מעליו בעזרת חבטות. לאחר שני המקרים הללו, הרצוג הבטיח לשחקן שאם הוא יצליח לסיים את הצילומים ולהישאר בחיים הוא (הרצוג) יקפוץ אל תוך שדה של קקטוסים ויתן לשחקן לצלם אותו. הסרט הסתיים ללא כל תקריות והבמאי קיים את הבטחתו ואכן קפץ אל תוך שדה קקטוסים. הרצוג אמר, "לצאת משם היה הרבה יותר קשה מלקפוץ פנימה".

קישורים חיצוניים
----------------

* "גם גמדים התחילו בקטן", במסד הנתונים הקולנועיים IMDb (באנגלית)
* "גם גמדים התחילו בקטן", באתר נטפליקס
* "גם גמדים התחילו בקטן", באתר AllMovie (באנגלית)
* "גם גמדים התחילו בקטן", באתר Rotten Tomatoes (באנגלית)
* "גם גמדים התחילו בקטן", במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* CANTIC: a12126470
* SUDOC: 183859367
* VIAF: 316754962
* WorldCat (עם VIAF): 316754962

 |
**יוֹנְצֶ'ה חְרִיסְטוֹבְסְקִי** (במקדונית: **Јонче Христовски**;‏ 1931, ביטולה, ממלכת יוגוסלביה – 15 באפריל 2000, סקופיה, מקדוניה) היה זמר, מלחין וכוריאוגרף מקדוני, מן הבולטים והחשובים שבזמרי ויוצרי הפולק והמוזיקה העממית של מקדוניה.

חריסטובסקי נודע בסגנונו הייחודי בחייו ובהופעותיו. הוא נהג להשליך את מעילו לקהל בעת הופעותיו, ולנשק את רצפת הבמה. שיריו הבליטו פטריוטיות למולדתו ותושביה, לצד שירי אהבה. ב-1963 שכל את רעייתו ברעידת האדמה בסקופיה ונותר לגדל את שתי בנותיו. שנה לאחר האסון כתב והלחין את שירו הנודע ביותר "נערה מקדונית" (במקדונית: Македонско девојче), שהיה לאחד משירי הפולק המזוהים ביותר עם מקדוניה וזכה למאות ביצועים ובכלל זה במספר שפות בנוסף למקדונית, כגון באיטלקית, בספרדית, בדנית וביפנית. בהמשך, כתב חריסטובסקי שורה ארוכה של שירים שזכו להצלחה רבה במולדתו וחלקם אף מחוצה לה, זכו לעיבודים וביצועים רבים, וקיבעו את מעמדו בזמר העממי המקדוני. יונצ'ה חריסטובסקי הלך לעולמו בסקופיה ב-2000 והוא בן 69.

ב-2002 הוקם בסקופיה "האנסמבל על שם יונצ'ה חריסטבסקי", המונה 150 חברים ומופיע ברחבי אירופה עם רפרטואר הכולל קטעי פולקלור ומוזיקת עם מקדונית.

קישורים חיצוניים
----------------

* יונצ'ה חריסטובסקי, באתר MusicBrainz (באנגלית)
* יונצ'ה חריסטובסקי, באתר Discogs (באנגלית)
* השיר "נערה מקדונית", באתר Open Society Foundation Macedonia, אוחזר ב-24 במרץ 2014.

הערות שוליים
------------

1. ↑  יונצ'ה חריסטובסקי, באתר Македонска нација, אוחזר ב-22 במרץ 2014 (במקדונית).
2. ↑  האנסמבל על שם יונצ'ה חריסטובסקי, באתר האנסמבל, אוחזר ב-22 במרץ 2014 (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 1629f003-9366-4f6e-b756-c2b728abd303

 |
שלד של יוננלנגיה
**יוננלנגיה** (שם מדעי: ***Unenlagia***; בשפת המפוצ'ה: "חצי עוף") הוא סוג של דינוזאור ממשפחת הדרומאוזאוריים מתור הקרטיקון אשר חי לפני 89 מיליון שנה בארגנטינה. בסוג זה נמצאו 2 מינים: Unenlagia comahuensis שהתגלה ב-1997 באזור העיר נאוקן ו- ב-Unenlagia paynemili שהתגלה ב-2004.

מאפיינים
--------

דינוזאור זה היה דו-רגלי טורף עם לסתות ארוכות יחסית לאלה של רוב הדרומזאורים. הוא היה גבוה והגיע לאורך 2-3.5 מטר ולמשקל 75 ק"ג. המבנה של האגן שלו היה דומה מאוד לזה של הארכאופטריקס וקרוביו וכנראה שהיה מכוסה נוצות. הזנב היה ארוך מאוד ושימש לאיזון, אולי כדי לעזור ליצור לטפס על עצים או לריצה.

לא ברור מה הקשר בינו לבין העופות האמיתיים אך ייתכן שדמה להם. ייתכן שמאובני הדרומזאור היו זהים לאלה של הנאוקואנרפטור (Neuquenraptor) מאותו אזור.

בתרבות
------

דינוזאור זה הופיע במשחק פארק היורה 3: בניית פארק ובסרט דינוזאורים: ענקי פטגוניה.

קישורים חיצוניים
----------------

ויקישיתוף מדיה וקבצים בנושא **יוננלנגיה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**יגאל תלמי** (13 בדצמבר 1934 - 17 בפברואר 2001) היה קצין צה"ל בדרגת אלוף-משנה, שירת כקצין המודיעין של פיקוד הדרום וראש מחלקת מודיעין השדה. בעל עיטור המופת על חלקו במבצע ירקון.

ביוגרפיה
--------

תלמי נולד במשמר העמק, בנם של אמה לוין תלמי ומאיר תלמי, שניהם אנשי השומר הצעיר שכיהנו חברי הכנסת מטעם מפ"ם והמערך.

בצה"ל שירת בחיל הקשר, עבר קורס אלחוטנים וקורס קציני קשר. שירת כקצין קשר של גדוד 51 בחטיבת גבעתי. ב-1955 התנדב לצוות הסיירים לבחינת עבירות צירים בסיני לקראת מבצע קדש. על חלקו בפעילות זו שכונתה מבצע ירקון זכה לצל"ש מהרמטכ"ל משה דיין שהומר בהמשך לעיטור המופת. הוא היה בכך הראשון מבין חיילי חיל הקשר שעוטר בצל"ש. באוקטובר 1956 הצטרף לצוות ההקמה של גדוד ד' בחטיבת הצנחנים ומונה לקצין הקשר הגדודי, במהלך מלחמת סיני מונה לקמב"ץ הגדוד. לאחר המלחמה שימש קצין הקשר של גדוד 890.

לאחר שחרורו מצה"ל עבד במשק קיבוץ משמר העמק והיה מנהל המוסד החינוכי שומריה בקיבוץ. במילואים שירת כקצין המודיעין של חטיבה 80, חטיבת צנחנים, ולחם עמה במלחמת ששת הימים. בהמשך שירת כקצין אג"ם של החטיבה. לאחר מלחמת יום הכיפורים חזר לשירות הקבע ומילא תפקידים באגף המודיעין. שירת כקצין המודיעין של אוגדה 252, ב-1976 מונה לסגן קצין המודיעין של פיקוד הדרום וב-1978 מונה לקצין המודיעין של הפיקוד. בתקופת מלחמת לבנון הראשונה שימש ראש מחלקת מודיעין שדה. השתחרר ב-1984.

לאחר שחרורו עבד במפעל "תמה" בקיבוץ משמר העמק וכיהן כמנכ"ל המפעל במשך מספר שנים.

קישורים חיצוניים
----------------

* סגן יגאל תלמי באתר עמותת חיל הקשר
* יגאל תלמי באתר עמותת חיל הקשר
* יגאל תלמי באתר זמרשת
* יגאל תלמי, באתר הגבורה באתר הגבורה

הערות שוליים
------------

1. ↑  אנשי צה"ל צוינו לשבח, הארץ, 19 ביולי 1955
2. ↑  גדוד חי"ר מוצנח ד' באתר הצנחנים עשור הראשון
**רשימה דמוקרטית לערביי ישראל** הייתה מפלגת מיעוטים ששימשה כמפלגת לווין של מפא"י, בדומה לשאר המפלגות הערביות בשנות המדינה הראשונות.

המפלגה נבחרה לכנסת השנייה והשלישית, ובשתיהן הייתה חברה בקואליציה אך ללא ייצוג בממשלה.
בבחירות לכנסת הרביעית קיבלה הרשימה 3,369 קולות, לא עברה את אחוז החסימה, ולאחר מכן לא שבה עוד אל המפה הפוליטית.

לימים שבו שניים מנציגיה אל הכנסת במסגרת מפלגות אחרות: ג'בר מועדי נבחר לכנסת החמישית במסגרת מפלגת שיתוף ואחווה, ואילו סיף-אלדין אל-זועבי שב לכנסת השישית במסגרת מפלגת קידמה ופיתוח. ב-1966 במהלך הכנסת השישית אף התאחדו השניים לזמן קצר בעת הקמתה של סיעת שיתוף ופיתוח שהייתה איחוד של שתי המפלגות, אז זו התפרקה לאחר חודשים ספורים. לקראת הבחירות לכנסת השביעית הצטרף מועדי לרשימת קידמה ופיתוח, ובכנסת השביעית והשמינית כיהנו אל-זועבי ומועדי כנציגיה הבלעדיים בכנסת.

נציגי המפלגה בכנסת
------------------

| כנסת | חברי כנסת | הערות |
| --- | --- | --- |
| **הכנסת השנייה (1951)** | 3 מנדטים: סיף א-דין א-זועבי, ג'בר מועדי, מסעד קסיס | לרשימת מועמדים מלאה ראו כאן |
| **הכנסת השלישית (1955)** | 2 מנדטים: סיף א-דין א-זועבי, מסעד קסיס, ג'בר מועדי | ב-13 בפברואר 1956 פרש מהכנסת סיף-אלדין אל-זועבי. החליף אותו ג'בר מועדי.
* לרשימת מועמדים מלאה ראו כאן
 |

קישורים חיצוניים
----------------

* 

* אתר האינטרנט הרשמי של רשימה דמוקרטית לערביי ישראל
* סיעת רשימה דמוקרטית לערביי ישראל בכנסת השנייה, באתר הכנסת

הערות שוליים
------------

1. ↑  כיהן בכנסת הראשונה מטעם הרשימה הדמוקרטית של נצרת
**חתך חשבונאי** מתייחס לפעולות שמבצע מנהל חשבונות על מנת לרשום רק את ההכנסות וההוצאות ששייכות לתקופה חשבונאית נתונה.

עקרון בסיס הצבירה - בשונה מבסיס מזומן שהוא אחד מעקרונות היסוד של החשבונאות, קובע כי ההכנסות וההוצאות נרשמות עם התהוותן ללא קשר למועד התשלום או התקבולים שלהן.

אם נרשמה הוצאה/הכנסה[דרושה הבהרה] המתייחסת ליותר מתקופה חשבונאית אחת, יהיה צורך לבצע התאמות כך שהרישום ייצג רק את התקופה החשבונאית הנוכחית, והיתרה תסווג בסעיף מאזני אשר יוכר בשנה אליה הוא מתייחס.

דוח רווח והפסד אמור להכיל רק הכנסות והוצאות ששייכות לחתך חשבונאי.

סעיפי חתך
---------

1. הוצאות מראש – הוצאות ששולמו בתקופה מסוימת, אך לא שייכות לאותה תקופה (חשבון בחובה).
2. הוצאות לשלם – הוצאות השייכות לתקופה מסוימת, אך טרם שולמו (חשבון בזכות).
3. הכנסות מראש – הכנסות שנתקבלו בתקופה מסוימת, אך לא שייכות לאותה תקופה (חשבון בזכות).
4. הכנסות לקבל – הכנסות השייכות לתקופה מסוימת, אך טרם התקבלו (חשבון בחובה).

דוגמה
-----

חברה שילמה ב-1 ביולי 2011, 12,000 ש"ח במזומן, עבור ביטוח. נרשמה תנועה בסך 12,000 מזומן מול הוצאות ביטוח. היות שתקופת הביטוח היא לשנה (1 ביולי 2011 ועד 30 יוני 2012), בשנת 2011 נכיר בהוצאה של 6,000 ש"ח בלבד והיתרה תסווג כנכס במאזן, בסעיף הוצאות מראש. בשנה הבאה תופשר היתרה המאזנית לרווח והפסד ותירשם הוצאה.

יש לשים לב שאומנם מבחינה תזרימית מועד התהוות ההוצאה הוא שנת 2011, אך מבחינה חשבונאית ההכרה בהוצאה מתפרסת על פני שתי תקופות חשבונאיות. בשנת 2011 מכירים במחצית מההוצאה למרות ששולם סכום מלא, ובשנת 2012 מכירים במחצית השנייה של ההוצאה למרות שמבחינה תזרימית לא הייתה תנועה במזומן.
**הר אלמר** או **הר אולמר** (באנגלית: **Mount Ulmer**) הוא הר נישא במזרח רכס סנטינל, בצפון הרי אלזוורת' שבאנטארקטיקה.

ההר ממוקם כ-3 קילומטרים צפונית להר וושברן שברמות גרומשין.

ההר נישא מעל קרחון ויצ'ה שממזרח לו, וקרחון ניוקאמר שממערב לו.

גובהו של ההר 2,775 מטרים מעל פני הים.

היסטוריה
--------

### גילוי ההר

ההר התגלה על ידי לינקולן אלזוורת', במהלך הטיסה חוצת-אנטארקטיקה שלו ב-23 בנובמבר 1935.

### מקור השם

שמו של ההר ניתן לו על ידי אלזוורת' אשר קרא להר "הר מרי לואיז אלמר" (Mount Mary Louise Ulmer) על שמה של אשתו.

ההר זוהה מחדש תוך השוואת תצלומי האוויר שצילם אלזוורת' עם תצלומי האוויר שצילם צי ארצות הברית בשנת 1959, והשם שנתן לו אלזוורת' ניתן לו בשנית.

לקריאה נוספת
------------

• Damien Gildea, **Ellsworth Moutains - Mountaineering in Antarctica: Travel Guide**

קישורים חיצוניים
----------------

* הר אלמר באתר הסקר הגאולוגי של ארצות הברית
* הר אלמר באתר הגאזט האנטארקטי ההשוואתי SCAR של ממשלת אוסטרליה
* הר אלמר באתר peakbagger
* תרשים הנוף הנשקף מהר אלמר באתר peakfinder

הערות שוליים
------------

1. 1 2 3 4 5 6  מידע גאוגרפי והיסטורי